
Foto - O parte dintre membrii Clubului de Gândire Gold, cu Cozmin Gușă în mijloc, în planul doi 


Până se decid israelienii și americanii dacă și cum să atace Iranul (în afară de varianta "îi distrugem cu două 
drone, în prime-time la CNN"), cred că ar fi util să analizăm o știre de ultimă oră legată de alegerile 


prezidențiale din România. 


În preambul, merită să amintim că există prea mulţi potenţiali candidaţi în zona electoratului globalist: 
Geoană, Ciolacu și Ciucă. Doar unul ar putea ajunge la Cotroceni, iar varianta preferată atât de serviciile 
noastre de informaţii, cât și de Ambasada SUA este cea cu "independentul” Geoană la butoane. Cum îl 
propulsăm pe Geoană acolo unde avem mare nevoie de el rămâne întrebarea esențială. 


Pe de altă parte, în zona electoratului suveranist avem o distribuție mai puțin uniformă a voturilor. Fără 
discuție, cele mai mari șanse de a accede în turul doi le are candidatul sprijinit de AUR. Vom descoperi 
numele său abia după europarlamentare. 


În acest context, principala preocupare a Deep State-ului dâmboviţean constă în încercarea de a diminua 
șansele candidatului AUR de a accede în turul 2 și, eventual, de a câștiga prezidenţialele. 


Două dintre metodele folosite de acești "maeștri sforari” sunt, în ordine: 1) Exercitarea de presiuni asupra lui 
George Simion pentru a-și asuma candidatura și 2) Apariţia de noi candidaţi cu oarecare notorietate, din 
zona suveranistă, capabili să atragă cât mai multe voturi și astfel să diminueze șansele intrării în finală a 
candidatului AUR. 


Pare că prima tentativă, de persuasiune asupra lui Simion prin orice mijloace, a eșuat. Încercarea lui Cozmin 
Gușă de a face un mic troc pe autostrada suveranistă ("Eu mă bag la Primărie ca să-ţi dau ţie voturile 
pentru prezidenţiale”) s-a lovit de refuzul lui Simion de a candida. Un refuz lucid, care păstrează intacte 
șansele principalului candidat de pe culoarul suveranist. 


S-a trecut apoi la Planul B. Cozmin Gușă a aruncat la coș candidatura la Primăria Capitalei și a ridicat 
ștacheta: se va lua la trântă cu toţi zmeii din cursa prezidențială, globaliști și suveraniști. Ca independent, 
desigur. Anunţul a fost făcut la Realitatea Plus de jurnalistul SR Stănescu, care a precizat că Gușă s-a decis 
după o discuţie aprofundată în cadrul Clubului de Gândire Gold (probabil un soi de Grup de Comunicare 
Strategică din vremea pandemiei). 


O primă declaraţie a lui SR Stănescu este edificatoare: "Gușă nu'va intra în competiție cu partidul AUR, ci 
va atrage și alți români patrioţi, naționaliști în sensul frumos al cuvântului, oameni care doresc să 
furnizeze combustibil electoral pentru suveraniști. (...) Prognoza mea este că în final va exista o 
confruntare pentru poziţia prezidenţială între suveranistul Gușă, susținut de ceilalți suveraniști, și 
Mircea Geoană, care este globalist”. 


Cozmin Gușă le-a promis colegilor din Clubul Gold, cu mâna pe inimă, că "nule vatrage preșul 
suveraniștilor care s-au coagulat”. Nu, absolut deloc! Pe cuvântul meu de fost consilier al politicienilor 
Băsescu și Geoană, fost amic la cataramă cu mogulii Dan Voiculescu și Sorin Ovidiu Vântu, fost consultant 
politic în Rep. Moldova, Mexic, SUA și Serbia. Etcetera, etcetera. 


Așa-zișii suveraniști de la Clubul Gold, cu vădite legături în serviciile de informații vechi și noi (aripa PSD, 
filiala Dîncu și asociaţii), încearcă acum foarte transparent să diminueze candidatura prezidenţiabilului 
sprijinit de AUR (singurul cu șanse reale din zona suveranistă), cu unicul scop de a-l propulsa la Cotroceni pe 
mult-stimatul globalist Mircea Geoană. După cum însuși SR Stănescu a prognozat la Realitatea Plus. 


SR Stănescu: "Gușă nu suferă de frustrări, iar motivul candidaturii este unul singur: vrea ca 
naționaliștii pro-europeni și pro-NATO, dar care luptă pentru independenţa României în UE, să ajungă 
la putere". 


Așa cum am sesizat cu toţii, Geoană a devenit în ultima vreme patriotul nr.1 al ţării, pro-UE și pro-NATO. Prin 
urmare, inițiativa Clubului (suveranist!) Gold de a-i întinde o mână de ajutor este binevenită. 

